තිස් වසරක් මුළුල්ලේ පැවැති යුදමය වාතාවරණය අවසන්වීම, යුද අවදානමක් ඇති රටවල්වල නාම ලේඛණයෙන් ශ්‍රී ලංකාව ඉවත්වීම යනාදි කරුණු හේතුකොට රටේ ව්‍යාපාරික හා ආයෝජන අංශවල ඇති වී තිබෙන සුබවාදී තත්ත්වය නිසා ‘ජී. එස්. පී + සහනය’ නොලැබුණත් ශ්‍රී ලංකාවට ඉදිරියට යා හැකි යැයි ශ්‍රී ලංකා මහ බැංකුවේ අධිපති අජිත් නිවාඩ් කබ්රාල් මහතා ප්‍රකාශ කරයි.සමාජ, ආර්ථික සංවර්ධනයට සාමය පැවැතීම විශාල පිටුබලයක් බව කී කබ්රාල් මහතා එවැනි තත්ත්වයක් දැන් රටේ ඇති වී තිබෙන බව ද සඳහන් කෙළේ ය.රජය සහ එක්සත් ජාතික පෙරමුණ නායකයින් අතර නොබෝදා ඇරඹී සහයෝගිතා දේශපාලන ප්‍රවණතාවය හා සාකච්ඡා මෙන් ම මැතිවරණ ප්‍රතිඵල වලින් ලද දේශපාලන ස්ථාවර බව සැලකිල්ලට ගත් කළ නව ආයෝජකයින්ට විශ්වාසයකින් රටේ ආර්ථිකය පණගැන්වීමට ඉඩකඩ සැලැසී ඇතැයි ද මහ බැංකු අධිපතිවරයා පෙන්වා දුන්නේ ය.ජී. එස්. පී. + සහනය නොලැබුණහොත් අපේ ආයෝජකයින්ට අවාසි සිදුවන බවට නැඟෙන චෝදනාව බැහැර කළ කබ්රාල් මහතා,ගත වූ වසර පහ තුළ රටේ සර්ව ආර්ථිකයේ ඇති කළ පැහැදිලි වර්ධනය නිසා ඊට නොබියව මුහුණදීමට අපේ ආයෝජකයින්ට හැකියාව ලැබී ඇතැයි ද කීය.උද්ධමනය අඩු මට්ටමක පවත්වා ගැනීම නිසා යෙදවුම් පිරිවැය මත ඇති වන පීඩනය අඩුවීම, පොලී අනුපාත අඩු මට්ටමක පවතින නිසා ණය පිරිවැය අඩුවීම, විදේශ සංචිත ඉහළයෑම නිසා, ආයෝජකයින්ගේ විශ්වාසනීයත්වය වැඩිවීම සහ රුපියලේ අගය ස්ථාවරව පවත්වා ගැනීම නිසා විනිමය වෙළඳපොළේ පුරෝකථනය කිරීම පහසුවීම සිදු වී ඇතැයි අධිපතිවරයා පැහැදිලි කෙළේය.ජී. එස්. පී. + සහනය අහිමි වී අපට සිදුවන ආවාසිදායක තත්ත්වය මඟහැරලීමට මේ වන විටත් රජය විශාල වැඩකොටසක් සිදුකොට ඇත.ඒ වැඩපිළිවෙළ යටතේ මෙරට ආයෝජකයින්ට අවශ්‍ය නම් දෙස් විදෙස් මූල්‍ය වෙළඳපොළවලින් අඩු හා සරල කොන්දේසි යටතේ අරමුදල් සපයා ගැනීමට අවශ්‍ය වාතාවරණය සකස් කර දී තිබේ.රක්ෂණ අධිභාරය අහෝසි කිරීම, දේශපාලන ස්ථාවරත්වය ළඟාකරගෙන තිබෙන නිසා, ආයෝජකයින්ගේ විශ්වාසනීයත්වය වැඩිදියුණු වී තිබේ.